section_heading: Životopis
paragraph_text: Poslije fašističke okupacije Jugoslavije, 1941. godine, izabran je za člana Vojnog komiteta, koji je partijska organizacija Siska formirala za pripremu oružanog ustanka. Na dan napada Sila Osovine na Sovjetski Savez, 22. lipnja 1941. godine, bio je uhićen. U zatvoru je proveo dvadesetak dana, ali je potom zbog nedostatka dokaza pušten. Odmah po izlasku iz zatvora, prešao je u ilegalu, a potom se 20. srpnja 1941. godine prebacio u Prvi sisački partizanski odred, koji se nalazio u okolini Siska. Isprva je bio borac, a zatim je postao desetar.